ย้อนรอยการเงินโลก
หากเราต้องการเข้าใจสถานการณ์ในเศรษฐกิจ การเงิน ก็ควรศึกษาและทำความเข้าใจประวัติศาสตร์
19 มี.ค. 2555

โดย...วันเพ็ญ พุทธานนท์
หากเราต้องการเข้าใจสถานการณ์ในเศรษฐกิจ การเงิน ก็ควรศึกษาและทำความเข้าใจประวัติศาสตร์ เพราะรากฐานทางการเงินของโลกตลอดจนปัญหาเศรษฐกิจโลกในปัจจุบัน ล้วนมีผลเกี่ยวเนื่องเชื่อมโยงมาจากผลพวงในอดีต
“ย้อนรอยการเงินโลก” ผลงานเล่มล่าสุดของ นวพร เรืองสกุล ผู้มีชื่อเสียงในแวดวงหนังสือและแวดวงเศรษฐกิจการเงิน กล่าวถึงประวัติศาสตร์การเงินย้อนไปตั้งแต่สมัยผลักดันให้เกิดธนาคารกลางในสหรัฐอเมริกา การทำสงคราม ความรุ่งเรืองทางเศรษฐกิจทั่วโลก พร้อมกับความเป็นมาของฟองสบู่ ก่อนนำไปสู่การตกต่ำทางเศรษฐกิจครั้งใหญ่ในสหรัฐอเมริกาที่กลายเป็นปัญหาของเศรษฐกิจโลก
เนื้อหาภายในเล่มแบ่งออกเป็น 3 ส่วน โดยส่วนแรก กล่าวถึงการถือกำเนิดธนาคารกลางของสหรัฐอเมริกา ความหมายของธนาคารกลาง การควบรวมกิจการในยุโรป ความรู้เกี่ยวกับตลาดตั๋วเงิน วิกฤตเศรษฐกิจในปี 2457 ส่วนที่สอง กล่าวถึงเศรษฐกิจการเงินในช่วงยุคมหาสงครามโลก การระดมเงินทุนทำสงคราม ภาวะข้าวยากหมากแพง ฯลฯ
ส่วนสุดท้าย กล่าวถึงเศรษฐกิจการเงินในยุคหลังสงคราม เมื่อจบยุคของสงครามที่มุ่งประหัตประหารชีวิตแล้ว โลกกลับเข้าสู่สงครามที่พุ่งรบด้วยการเงินเป็นเดิมพัน เริ่มมีนักธุรกิจการเมืองถือกำเนิดขึ้น เข้าสู่ยุคที่ค่าเงินขาดเสถียรภาพ และยุคที่ประเทศไทยอยู่ในช่วงเศรษฐกิจตกต่ำจนเข้าสู่การกำเนิดธนาคารชาติไทย
หนังสือเล่มนี้จะช่วยให้มองเห็นภาพภาวะเศรษฐกิจการเงิน และนำตัวอย่างความผิดพลาดทางการเงินที่เกิดขึ้นในอดีตมาเป็นบทเรียนไม่ให้เกิดเหตุการณ์ซ้ำรอยอีก หาซื้อได้ที่ศูนย์หนังสือจุฬาฯ และร้านหนังสือชั้นนำทั่วไป